જેમજેમ શોધતો ગયો તેમતેમ નવા લેખો બનાવતો ગયો. નસીબજોગે ફાયદો એ થયો કે વિકિપીડિયામાં શરૂઆતથી જ ગુજરાતી ટાઈપ કરવાની સગવડ હતી. આગળ જણાવ્યું તેમ તે સમયે સર્ચ એન્જીનમાં કે ઇમેલમાં ગુજરાતી કે અન્ય ભારતીય ભાષાઓમાં ટાઈપ થઈ શકે એવી સુવિધા વિશેષ કરીને હતી નહિ. ટેક્નોલોજી હતી, પરંતુ તે લોકભોગ્ય બની ન હતી. હું અહીં આવ્યો તે પહેલાં અમદાવાદમાં એક એન.જી.ઓ. હતી, સૃષ્ટિ નામની, તેમાં કામ કરતો. સંસ્થા ગુજરાતનાં ગામડાંઓમાં કામ કરતી અને ‘લોકસરવાણી’ નામનું પોતાનું ગુજરાતી સામાયિક પ્રકાશિત કરતી, તેથી અમારે ત્યાં ગુજરાતી ડી.ટી.પી. ઓપરેટર હતા અને ગુજરાતી સોફ્ટવેર હતાં જે મેં થોડાઘણા શીખેલા અને એ કારણે શ્રુતિ-કૃતિ જેવા કોઈકે એકાદ ગુજરાતી ટાઈપીંગ માટેના કિ-બોર્ડનું લે-આઉટ (બકમ .. વાળું નહિ) થોડુંઘણું પરિચિત થયેલું. પરંતુ વિકિપીડિયાની જે ગુજરાતી ટાઈપ કરવા માટેની સુવિધા હતી (અને આજે પણ છે) તે ઘણી સરળ. ‘kem’ ટાઇપ કરો એટલે ‘કેમ’ છપાય, chho ટાઇપ કરો એટલે ‘છો’ લખાય. ધ્યાનમાં એક જ વાત રાખવાની કે ગુજરાતી સંસ્કૃતની જેમ લખવાની, એટલે કે દરેક અક્ષર ખોડો. એના પછી ‘અ’ એટલે કે ‘a’ ન ઉમેરો તો તે ખોડો જ રહે. અને દ/ડ કે ત/ટ માટે પણ સહેલું હતું, t વાપ્રો તો ત થાય અને T વાપરો તો ટ, d વાપરો તો દ અને Dથી ડ. કાન્તિલાલ લખવું હોય તો kaantilaala ટાઈપ કરવું. આમ કિબોર્ડ લે-આઉટ સહેલું હતું એટલે પહેલા દિવસે જ અડધો-એક કલાક પ્રેક્ટિસ કરવાથી ગુજરાતીમાં ટાઈપ કરવાની ફાવટ આવી ગઈ. અને થઈ ગઈ લખવાની શરૂઆત.